Koevoetrowers slaan toe op motorverkoopman se huis | Netwerk24
Koevoetrowers slaan toe op motorverkoopman se huis
'n Jong vrou en 'n huishulp is Maandag (28 Oktober) helderoordag deur gewapende rowers in 'n woning in Strand aangehou.
Twee rowers, waarvan een met 'n vuurwapen gewapen was, het kort voor middagete by die woning in Roelofsestraat toegeslaan.
Die roofslagoffers het ongedeerd daarvan afgekom.
Volgens 'n woordvoerder van die Strand-polisie het die voorval omstreeks 13:20 plaasgevind. Die huishulp, 'n 34-jarige Zimbabwiese vrou, het na bewering die deurklokkie hoor lui en toe sy daarop reageer, niemand buite gewaar nie. Later het sy glo 'n vreemde krapgeluid by die voordeur gehoor en toe sy ondersoek gaan instel, twee onbekende mans aangetref wat die deur met 'n koevoet probeer oopdwing.
"Sy het haar na bewering na die slaapkamer gehaas waar die huiseienaar se dogter gelê en slaap het om haar in te lig oor wat aan die gebeur is toe die mans inkom en hulle in die kamer vaskeer," het die polisiewoordvoerder gesê.
Na bewering het indringers die vuurwapen op die vroue gerig en hulle in die sitkamer aangehou en herhaaldelik gevra waar die kluis is voordat hulle dit in 'n slaapkamer gevind het en uit 'n kas gebreek het.
Die rowers het na bewering 'n vuurwapen, 'n Astra 7.65 met twee magasyne en 18 patrone, asook 'n onbekende bedrag geld uit die kluis gebuit.
Die huiseienaar, wat as motor­verkoopman van die huis af werk, het glo vroeër die dag R45 000, wat in die kluis gebêre was, gaan bank, het die polisiewoordvoerder gesê.
Terwyl die 'n gewapende rower die vroue dopgehou het, het die ander een die huis deurgesoek.
Die rowers het, onder andere met die kluisinhoud, twee televisieskerms en drie selfone in 'n silwerkleurige Volkswagen Polo gevlug. Die polisie het probeer om die mans deur die selfone op te spoor, maar die SIM-kaarte is in 'n nabygeleë straat op hul roete verwyder.
Ten spyte van talle pogings, kon DistriksPos nie met die gesin in aanraking kom nie. Die koerant het wel daarin geslaag om telefonies met die huishulp in verbinding te tree. Sy het egter verkies om nie sonder haar werkgewer se toestemming kommentaar oor die voorval te lewer nie.